पाएं अपने शहर की ताज़ा ख़बरें और फ्री ई-पेपरडाउनलोड करें
राजधानी में डोर टू डोर कचरा कलेक्शन अब सीएनजी गाड़ियों से होगा। नगर निगम ने पहले चरण में 25 सीएनजी गाड़ियां खरीदी हैं। निगम ने केंद्र के जेम पोर्टल के माध्यम से 7 लाख रुपए में एक गाड़ी के हिसाब से 25 गाड़ियां खरीदी हैं। इस तरह की डीजल व्हीकल करीब 12 लाख में आती है। इस तरह 25 गाड़ियों पर निगम ने एकमुश्त सवा करोड़ बचाए। डीजल की गाड़ियां 12 से 15 का माइलेज देती हैं, जबकि सीएनजी में यह 20 तक होता है। सीएनजी डीजल की तुलना में 10 रुपए लीटर सस्ती है। निगम के सहायक यंत्री (वर्कशाॅप) चंचलेश गिरहारे के अनुसार एक अनुमान लगाया गया है कि हर महीने कुल 10 लाख रुपए की बचत अलग से होगी।
आरटीओ रजिस्ट्रेशन की औपचारिकता बाकी
गिरहारे के अनुसार रविवार को गाड़ियां आ गईं हैं और वर्कशाॅप परिसर में रखी हुईं हैं। इनके रजिस्ट्रेशन और इंश्योरेंस की प्रक्रिया शेष है। कोरोना संक्रमण के कारण लगे प्रतिबंधों की वजह से इसमें देरी हो सकती है। फिर भी कोशिश है कि इस महीने इन औपचारिकताओं को पूरा करा लिया जाए।
मौजूदा गाड़ियों को भी सीएनजी में बदलने का विचार
नगर निगम की मौजूदा गाड़ियों को भी सीएनजी में बदलने पर विचार किया जा रहा है। इस पर आने वाले खर्च और उपलब्ध बजट का हिसाब लगाने के बाद इनके बदलाव पर निर्णय होगा।
यहां भी तैयारी- आदमपुर छावनी में लग रहा है सीएनजी प्लांट
निगम नेहरू नगर स्थित पुलिस पेट्रोल पंप से सीएनजी लेगा। इसके साथ ही आदमपुर छावनी में कचरे से बायो सीएनजी का प्लांट स्थापित हो रहा है। यह प्लांट चालू होने पर निगम को सीएनजी और सस्ती मिल सकती है।
जल्द ही यहां इन गाड़ियों की संख्या बढ़ाएंगे
शहर के पर्यावरण के साथ नगर निगम के लिए आर्थिक रूप से भी सीएनजी गाड़ियां फायदेमंद हैं। हम 25 गाड़ियों से शुरू कर रहे हैं। जल्द ही इनकी संख्या भी बढ़ाएंगे।
- वीएस चौधरी कोलसानी, कमिश्नर, नगर निगम
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn